Ályktanir aðalfunda Sjómannafélags Íslands og Sjómanna - og vélstjórafélags Grindavíkur Aðalfundir Sjómannafélags Íslands og Sjómanna - og vélstjórafélags Grindavíkur árið 2019 krefjast þess að fram fari ítarleg rannsókn á verðmyndun makríls á árunum 2012 - 2018 í framhaldi af athugun Verðlagsstofu skiptaverðs á vigtar - og ráðstöfunarskýrslum útgerða sem reka landvinnslu og bræðslu . Samkvæmt athugun Verðlagstofu skiptaverðs er verðlag miklu mun hærra í Noregi þar sem það miðast við heimsmarkaðverð en á Íslandi . Hráefnisverð makríls á árunum 2012 - 2018 var að meðaltali 227% hærra í Noregi en á Íslandi . Sjómenn krefjast þess að Alþingi skipi óháða faglega rannsóknarnefnd á verðmyndun sjávarfangs almennt , starfsemi sjávarútvegsfyrirtækja og sölufyrirtækja þeirra hér á landi sem erlendis . Nefndin vinni fyrir opnum tjöldum og hafi heimild til þess að kalla fyrir sig vitni þannig að fólkið í landinu geti fylgst með störfum nefndarinnar á öllum stigum . Árið 2018 bættu útgerðarmenn í og hráefnisverð á makríl var nærfellt 300% hærra í Noregi en á Íslandi . Tekjur útgerðarfyrirtækja voru um 25 milljarðar króna en miðað við heimsmarkaðsverð gætu tekjur útgerða hafa verið allt að 50 milljörðum króna hærri . Rannsakað verði hvort útgerðarmenn séu kjánar sem leiti ekki eftir besta verði og verði árlega af tug milljarða króna tekjum af makríl og þannig ekki treystandi fyrir auðlind þjóðarinnar . Þeir státa af besta sjávarútvegi í heimi en hvernig má vera að þeir fái ekki besta verð í heimi ? Þeir eru með eigin sölufélög erlendis . Er tilgangurinn að lækka laun sjómanna og komast hjá skattgreiðslum ? Rannsakað verði hvort sjómenn hafi verið hlunnfarnir um tugi milljarða króna fram hjá skiptum árið 2018 og hundruð milljarða króna á áratugnum . Rannsakað verði hvort tugir milljarða króna hafi endað í vasa útgerðarmanna árið 2018 við það eitt að makrílnum var landað á Íslandi en ekki Noregi . Rannsakað verði hvort tugum jafnvel hundruð milljörðum króna hafi verið komið í erlend skattaskjól á áratugnum . Rannsakað verði hvar fjármunirnir séu niðurkomnir . Kári Stefánsson læknir og forstjóri Íslenskrar erfðagreiningar hefur spurt hvort útgerðin hafi gerst sek um þjófnað gagnvart sjómönnum , skattsvik , peningaþvætti og landráð . Þjóðin hefur orðið vitni að græðgi Samherja í Namibíu . Það mál er til rannsóknar í Namibíu . Norskur ríkisbanki hefur komið fjármunum Samherja í skattaskjól . Það mál er til rannsóknar í Noregi . Ekkert heyrist af rannsókn á Íslandi . Hver er staða mála ? Sjómenn krefjast svara . Fregnir berast að eigandi Brims leiti nú að erlendu fjármagni inn í fyrirtækið . Sú fyrirætlan er þjóðhættuleg og gengur gegn lögum . Grunsemdir vakna að Brim beiti lagaklækjum til þess að koma fiskimiðum þjóðarinnar í erlendar hendur og séu lítt dulbúin aðför að íslenskum sjómönnum . Sjómenn hafna áformum um erlent fjármagn í sjávarútveg . Ályktun Þarfagreining og áhættumat Landhelgisgæslunnar gerir ráð fyrir að ætíð séu tvö varðskip við eftirlit á sjó hverju sinni með sambærilega getu og varðskipið Þór . Stjórnvöld gera ekkert með þessa þarfagreiningu og áhættumat . Þegar óveðrið gekk yfir á dögunum var ekkert skip við eftirlit þegar Þór sá Dalvíkingum fyrir rafmagni . Landhelgisgæslan gerir út tvö varðskip – Þór og Tý – með eina áhöfn á hvoru skipi . Annað varðskipið er jafnan á sjó meðan hitt liggur í höfn . Bæta þarf við áhöfnum til þess að bæði varðskipin séu samtímis á sjó . Slys gera ekki boð á undan sér og við blasir að með stórauknum siglingum stórskipa í íslenskri lögsögu þá þarf viðbúnaður að vera í lagi svo þjóðin verði sér ekki til skammar .